作者:詹玉
標題:多麗
內容:晚雲歸，小樓又作陰涼。霎兒間，恨桐招雨，西風葉葉商量。醒時心、又還南浦，愁邊句、多在夕陽。菱碗籠青，蓮瓶拖豔，旋傾花水咽茶香。怨蛩有、許多言語，說動軟心腸。夜沈沈，幾條涼月，界破晴窗。共繡簾吹絮未久，卻孤劍水雲鄉。自家書、未能成字，鄰家笛、且莫吹商。好夢偏慳，閒情未了，隔牆又唱秋娘。帕綃衣、舊時香折，戲封做書囊。鴛鴦字，見時千萬，繡一雙雙。